text: Les tropes dels EUA tracten de detenir o matar el líder radical xiïta Moqtada Sadr
  29 setembre 2020 06:51
  Almenys vint-i-tres ostatges continuen segrestats o estan desapareguts a l'Iraq
  Un grup de marines assaltaren ahir diverses cases de Faluja.
  El comandant de les forces de la coalició a l'Iraq, el tinent general nord-americà Ricardo Sánchez, afirmà ahir que les tropes d'EUA intenten detenir o matar el líder radical xiïta Moqtada Sadr, agitador de la insurrecció xiïta al país. En una videoconferència amb periodistes a EUA feta des de Bagdad, Sánchez també acusà Síria i Iran, veïns d'Iraq, de tenir vincles amb la violència en aquest país àrab.
  Segons portaveus dels Estats Units a l'Iraq, un jutge iraquià havia emès una ordre de detenció contra Moqtada Sadr en relació amb l'assassinat l'abril de l'any passat d'un altre important clergue xiïta, Abdulmayid al Joi. Caps tribals i religiosos iraquians realitzaven en els últims dies esforços de mediació entre el clergue radical i la coalició en un intent de trobar una solució pacífica per acabar amb la insurrecció xiïta.
  La guerilla iraquiana, que fins fa poc atacava únicament les tropes de la coalició i les forces de seguretat iraquianes, va adoptar la tàctica dels segrests d'estrangers, que s'han multiplicat en els últims dies. Almenys 23 ostatges seguien ahir a les mans dels seus segrestadors o estaven desapareguts a Iraq. A més dels segrestats durant els darrers dies, dos soldats i set empleats que treballen per l'empresa Halliburton estan desapareguts, segons anuncià ahir Ricardo Sánchez, comandant de les forces terrestres de la coalició en aquest país.
  Per altra banda, onze russos i dos periodistes txecs de la televisió pública Ceska Televize, Martin Kubal i Petr Klima, foren segrestats diumenge al nord de Bagdad, segons anuncià ahir l'ambaixada txeca a Bagdad. Pel que fa als set obrers xinesos segrestats diumenge 11 d'abril a la regió de Faluja, a l'oest de Bagdad, l'agència oficial de notícies Xinhua, que esmentà fonts diplomàtiques del seu país a Bagdad, informà que foren alliberats ahir.
  Després d'àrdues negociacions, els segrestadors dels tres japonesos retinguts a l'Iraq acceptaren ahir no executar els ostatges, malgrat que a les 17.00 locals (15.00 a Espanya) d'ahir expirava l'ultimàtum presentat a les autoritats japoneses perquè retirassin les seves tropes d'Iraq com a condició per no executar-los, segons afirmà un cap tribal, Mezher Dulaimi, qui es presentà com el mitjancer en aquest cas.
  D'altra banda, un comitè dels ulemes musulmans (sunnita) assegurà que els segrestadors havien respost positivament a una crida fet el passat dissabte en favor de l'alliberament dels estrangers, i havien decidit deixar en llibertat nou ostatges, però no va voler especificar de qui es tractava.
  Dulaimi afirmà a més que es reuniria ahir a la nit amb el president en funcions del Consell de Govern transitori iraquià, Masud Barzani, per intentar aconseguir un avenç en les negociacions. La cadena de televisió per satèl·lit Al Jazira anuncià ahir l'alliberament de vuit camioners de diversos països asiàtics que treballen per la coalició a l'Iraq.